khistorydata/jeongjo-sjw-relations huggingface dataset:
정조 21년 · 목
疏略曰臣父宿痾沈綿之中又添寒痰轉側須人以臣㷀獨之蹤萬無暫時離捨之望伏乞特許鐫免俾便救護臣伏見執義李明淵疏語瞠然駭惑實不知其所爲也歲前臨門處分卽殿下不得已之事也以殿下期無刑不治治之德夫豈欲爲此驚動之擧而一部明義之義理駸駸然漸至湮晦擧一世便成膏肓之疾我殿下爲是之憂數年以來政令施爲倍加淬礪警惕而陷溺之人心終不知變陰附之跡窺覘之態日甚一日畢竟售奸而嘗試者有之立幟而角勝者有之連腸接肚眞贓自露到此地頭苟無大懲創大振作則將至於人不人國不國矣殿下當日處分是豈可已而得已者乎彼李明淵者有何知覺敢以失太遽害政體之說歸之於過中之擧乎若使殿下處分雍容暇豫不遽不過則在彼輩鴟張之勢固當得矣而其如人心之詿誤世道之乖亂何今番處分雖未可謂拔本塞源若其明示好惡壹其趨向則竊庶幾大有辭於天下而彼明淵所謂僅僅有目下小效否云者是何等語也又所謂是症是氣等說萬萬叵測究其語脈則以當日處分隱然歸之於膈氣中出來是豈臣子所敢萌於心而發諸口哉彼李明淵平日不識忠逆之爲何物義理之爲何事出言發口好作題外反常之論臣常憂之今果有駭怪悖妄之疏渠之一身雖不足惜而臣之所大懼者出入經幄之如李明淵者猶尙如此則噫彼龍蛇未化之類實無鴞音將變之日思之及此寧不凜然而寒心哉惟殿下嚴加處分使磊落之聖意益彰陷晦之人心底定焉臣於治疏將寫之際伏奉忠憲公致祭進去之命而臣之父病如右所陳離側登程斷無其望辭陛在卽不得承命九增震越批以活看都無事若有所關何顧於渠爾其勿辭救護
정조 21년 · 강
還給副修撰朴載淳請李明淵設鞫得情疏
정조 21년 · 목
疏略曰向時臨門處分磊落光明拯一世於方墊揭三綱於旣頹可以有辭於天下宗社由是而永奠磐泰義理由是而高懸日月而乃者明淵抑何心腸以堂當處分强歸之於一時過中之擧了無一言懲討賊邊而暗售谷永專攻上身乃謂可已而不已宜寬而不寬或謂之僅僅小效否耶或指以害於政體云爾其用意精神惟在於䵝昧義理疑亂人志而自不覺其掩翳聖德潛護凶窩其罪視彼德雨好仁反有甚焉至於鋪張其地處稱道其官職右袒而愛惜之者究其設心誠萬萬叵測且夫元朝所下綸音寔自大聖人本源澄淸萬理昭融中出來而至諴若心媍孺知感豚魚可孚此正達孝明敎化民成俗之一大機會而渠敢比之於醫家治表之術若有歉於聖學誠實之工者然伏況玉候之靡寧於群情何等焦熬煎迫而渠所張皇爲說顯帶譏嘲侮慢底意至以靜攝中召接之少間隱然諷之以宴安倦政之失蓋其全篇語脈陰閃指意絕悖古之大不敬者卽此也臣謂李明淵亟令王府設鞫得情明正厥罪
정조 21년 · 강
應敎尹序東副校理鄭來百李羲甲修撰李基讓副修撰金近淳朴鍾淳聯箚論李明淵賜批
정조 21년 · 목
箚略曰向來臨門處分實出於爲萬世深長慮幾晦之義理得以復明漸壞之隄防得以復嚴參前倚衡磊落光明而末梢酌處失之太寬則彼李明淵者抑獨何心投呈一疏托以陳戒敢以太遽二字張皇爲說而至於所謂目下小效否耶反有害政體云云遣辭閃忽指意叵測又況地處官爵等說尤爲絕悖隱然有原恕之意少無嫉惡懲討之心噫嘻痛矣是可言耶究厥心腸誠極憤惋臣等謂執義李明淵亟賜嚴處快施當律宜矣臣等於治箚將上之際伏見有副應敎朴載淳上疏還給之命不勝抑鬱之至也此實出於公憤則固當快賜允兪而非但不賜批旨至命還給明義理嚴隄防之道恐不當若是伏願亟命還入特賜兪音焉批以承宣之批爾等抑已見之苟有語逼義理於渠何惜且況刑政有國所愼則寧或始嚴而旋弛不念前後之顚錯乎李明淵處分事不允僚員還給上疏捧入事雖不涉禁無異涉禁其在信令之道亦何可撓改乎
정조 21년 · 강
還給大司諫吳泰賢司諫金孝眞掌令尹悌東獻納沈象奎正言申漵申絢等論李明淵聯箚仍命諸臺遞差
정조 21년 · 목
箚略曰卽伏見執義李明淵疏本則以日者臨門訊囚之擧謂之失之太遽臣等實不勝駭憤之至噫明義理嚴隄防卽今日之急先務也向來處分光明嚴正凡有血氣之倫孰不欽仰而未盡究覈遽先酌配失刑之大容有極哉噫彼明淵抑獨何心少無明張之義甘作背馳之歸旨意叵測遣辭閃弄其爲痛惋有不可勝言且其疏有論其地處言其爵秩凡有人臣之身犯極罪者若以地處爵秩有或寬假則揆以邦憲寧有是理其所爲說萬萬駭悖此不嚴懲則義理無以闡明隄防因此益壞臣等謂執義李明淵爲先施以絕島安置之典斷不可已也○敎曰莫嚴者格例一有擺脫流弊不些堂箚與兩司聯箚體貌判異職在論思者微事亦言除非箚路無可爲者雖於一日之內不嫌其再瀆而兩司則反於是且況聯名乎至於本事卽不過一僚臺疏章句語間事則此而聯箚自輕莫甚年來所欲矯者卽此等弊習則何敢冒昧乃爾還給莫云輕臺閣乃所以重臺閣也兩司聯箚還給諸臺遞差雖不涉禁溯究則亦涉禁且豈左之右之之事乎院疏堂箚雖已賜批此後申加嚴飭莫敢復聒
정조 21년 · 강
領議政洪樂性左議政蔡濟恭領敦寧金履素判府事李秉模右議政尹蓍東聯箚論李明淵賜批
정조 21년 · 목
箚略曰刑而止辟聖人之大德也客臘臨門處分肅霜雪而昭日星將晦之義理賴以扶樹不泯之倫彝得以維持臣等聚首欽誦私竊以爲十行傳敎揭以春秋雖愚夫愚婦庶可以奉之若金石畏之如象魏二罪而生萬命永有光於詳刑之義今此李明淵疏何爲而出也指意遣辭荒雜無倫殆不忍正視噫嘻天下寧有是耶義理本非難見而或欲角勝於前倫彝固所同得而或欲澌壞於後彼此共貫燕越合勢萌心之不足至於發口發口之不足肆然筆之於疏從古變怪何限而豈有如明淵之無嚴叵測者乎何可一日容貸使人心日益陷溺世道靡所底定臣等謂李明淵亟施屛裔之典斷不可已也批以四亭八當之謂義當然固然之謂理雖於當然固然之事須得四亭八當之宜然後始可謂建天地質鬼神百世以俟聖人而不偏不倚無所虧欠之眞正大義理也差豪謬千忽於微也朝薫暮蕕忽於細也故愈微而愈謹愈細而愈矜客臘之勇斷此也今日之寬假亦此也煦煦於粗跡上寬勇黽勉聽從卿等之說則有非平昔義制理推率循其則之本意何惜於李明淵何顧於李明淵而有是敎耶顧惜之者其官言官其事言事而上一半能討兩囚下一半專攻時歧若有十倍於兩囚之罪而無貳辭於三尺之典者云緩云遽之間曰可曰否之論尙又歸之以右袒目之以背馳施之以同情之律乎苟如是也及爲圭玷於眞正大義理未可以大畏民志藉使明淵失其常性負君恩而附匪氛懷不滿於中情托敢言於外面是亦可怒在彼於我何有不允仍敎曰此批答遣史官傳諭
정조 21년 · 강
咸鏡監司趙尙鎭以道內才行表著人馳啓
정조 21년 · 목
尙鎭狀啓以爲道內各邑陵殿官變通後勿論生進幼學才行表著者每於歲首另擇三人薦擧狀聞旣是定式故博採公議謹以三人開坐于後韓芷林謹約自持居咸興魏廸喆守分讀書居咸興李元培飭躬修行居鏡城
정조 21년 · 강
命分院移設事今姑置之
정조 21년 · 목
司饔院啓言昨冬以燔所移設事本院有所草記矣伏承行會畿營廣州採探民情事勢狀聞後稟處之命而卽見京畿監司李冕膺啓本則以楊根分院設置已至四十六年之久釜基深陷不無水湧之慮柴木童濯實多苟艱之患院屬之欲爲遷徙於廣州者一則爲釜基之堅固一則爲柴路之稍近而廣州民人則移設之際恐有搬移棲遑之患且慮私養樹木之禁不得樵採擧皆不願爲辭廣州留守徐有隣啓本則以六面民人積被院屬侵漁而數年以來分院官吏懲畏朝令莫敢復循前習火田之執卜旣平家戶之收米且輕使此奠居之民遽見移院之擧則其爲失所靡室必至之勢爲辭矣釜基如彼深陷柴路若是苟艱則分院事勢不得不有所變通而變通之道不過依定式移設而已設或有些少弊端在前輪回之時彼此民人之曾所經歷者則此與猝然新創有異專在申飭操縱之如何恐未必拘於未然之弊不思所以變通之方而顧今春節已屆燔役不遠雖欲及今移建實多窘迫請今姑置之允之
정조 21년 · 강
配金吾時囚金成九于鳳山郡
정조 21년 · 목
該府啓言時囚罪人金成九功減一等杖一百收續告身盡行追奪黃海道鳳山郡劍水驛徒三年定配允之
정조 21년 · 강
遞承旨申獻朝李儒慶以宋銓蔡弘遠代之尋遞以尹致性尹光顏代之竝前望也
정조 21년 · 목
獻朝受由儒慶奉命銓弘遠違召也
정조 21년 · 강
推應敎尹序東副校理李羲甲鄭來百修撰李基讓副修撰朴鍾淳金近淳
정조 21년 · 목
政院啓言卽者副校理李羲甲副修撰金近淳謂有情勢與諸玉堂聯名陳疏徑出原疏纔已退却矣所當直捧禁推傳旨而此與無端徑出有異請推考警責聯疏諸玉堂及副應敎朴載淳未肅拜人竝卽牌招以爲推移入直之地允之
정조 21년 · 강
吏曹以副校理鄭來百乞郡疏回啓從之
정조 21년 · 목
該曹啓言觀此副校理鄭來百上疏則以爲臣母今年六十四而素抱貞疾家道旁落菽水未繼特授一小縣俾得便養云許畀一邑俾遂便養允合孝理之政而經幄之臣出補外邑事體不輕臣曹不敢擅便請上裁敎以依回啓施行
정조 21년 · 강
有政吏曹判書李秉鼎進
정조 21년 · 목
以洪明浩爲吏曹參判
정조 21년 · 강
京兆獻耽羅戶口民數
정조 21년 · 목
濟州元戶六千五百四十一戶男一萬三千六百八十八口女二萬三千二百三十九口大靜元戶一千六百八十五戶男二千六百八十八口女四千一百八十四口旌義元戶一千五百二十三戶男三千五百四十五口女五千一百八十口三邑都元戶九千七百四十九戶男一萬九千九百二十一口女三萬二千六百三口
정조 21년 · 강
重推都總都事尹益儉等
정조 21년 · 목
兵曹啓言去冬三朔能麼兒考講時都總都事尹益儉訓鍊判官崔錫元主簿李柱武兼宣傳官文敬成鄭日憲部將吳亨喆守門將南建中金寅七等一次不通都總經歷尹行源都事趙蔘訓鍊僉正元永厚趙洵判官崔宗嶸金成鉉金錫彬主簿金尙裕洪禹九南漢喆金光郁金思喆金麗行李德純中樞都事李厚重武兼宣傳官鄭選宋大昇金時顯尹孝達張漢籌姜熙文黃閏銓元道英部將咸熙一崔命柱兪漢宗等二次不通訓鍊僉正黃相轅主簿鄭治臣等三次不通請竝依定式從重推考允之
정조 21년 · 강
詣宗廟展拜仍詣景慕宮展拜
정조 21년 · 목
具翼善冠袞龍袍出萬安門乘輿至仁政門降輿乘輦出敦化門至宗廟大門降輦乘輿入齋室改具冕服詣版位行展拜禮陞詣廟內奉當訖詣省器位省器仍詣永寧殿行展拜禮陞詣殿內奉審訖詣省器位省器還入齋室具翼善冠袞龍袍乘輿召見領議政洪樂牲左議政蔡濟恭禮曹判書閔鍾顯出宗廟大門降輿乘輦由館峴至觀旂橋降輦乘輦至景慕宮大門降輦乘輿入齋室改具冕服詣版位行展拜禮陞詣宮內奉審訖還入齋室少頃具翼善冠袞龍袍乘輿出宮大門降輿乘輦至觀旂橋降輦乘輦至弘化門駐輦命各邑進俸人吏肅拜予曰今當歲初召見爾等當以綸音頒下於各邑其所奉承擧行之道一依所下綸音爲之之意爾各歸傳於邑倅年豐民樂之方皆在於此須各勉之也至明政門降輦乘輿入永淸門
정조 21년 · 강
召見時原任大臣閣臣漢城判尹李敬懋及諸承旨于迎春門外輿前
정조 21년 · 목
予命直提學李晩秀讀朝下綸音訖予謂領議政洪樂性等曰卿等見此傳敎以爲何如樂性等曰休老勞農之意敦倫作人之化藹然絲綸之中臣等不勝欽仰萬萬矣予敎承旨申耆曰將此傳敎出給政府先謄一本更爲輪示大臣仍給籌司卽爲措辭行關於八道四都予謂敬懋曰五部合爲幾坊耶詳細錄入待傳敎印本之如數頒下卽爲揭示於各坊民人予命承旨讀領相賜几杖傳敎訖予謂樂性曰此非但卿家之福卽朝廷之福我朝之以大臣受是錫者亦非一二而夫豈有如卿之以時任元輔享八十遐齡者乎樂性曰以臣無似致位至此犬馬之齒又至八十一則聖恩二則聖恩每當近年祝慶之時只切麥邱獻壽之忱今此殊異之典實非如臣之所可堪承者也予命諸大臣早退仍還內
정조 21년 · 강
下綸音于中外諭以休老勞農兼諭頒行小學五倫行實鄕飮儀式鄕約條例
정조 21년 · 목
敎曰予聞之夫子觀於鄕而知王道之易易觀政在朝觀俗在野政之所及者淺俗之所得者深故善乎觀人之國者必先其野而後其朝肆予膺天之嘏恭逢慈宮週甲期與八方臣庶共其樂尊年錫類之典無所不用其極而觀於朝政無可紀觀於野俗不維新惟予一人否德不敢比先王觀也每中夜以思忘寢屢興㦖近俗之難矯慨初心之多負予之所自期豈欲如斯而止乎哉人心安則逸逸則玩玩則縱而浪遂至沈酣豢養於積累昇平之樂而幼違蒙養之正長乏師受之益指拘檢爲迂詭視靡誕爲活計自少至老若不知天敍天秩之有典有則三杯揖讓固尙矣風流之篤厚亦難乎一變而至夫愛親者不敢惡於人敬親者不敢慢於人以其廣敬而因本也故虞夏商周之相承當德親爵之有殊而齒則不遺者蓋年之爲貴次於事親也凡今之人不畏遺年也故其弊也爲五品之不遜經曰先王有至德要道以順天下故忠可移於君順可移於長治可移於官傳曰人人親其親長其長而天下平廣敬因本之責予方反求之不暇而物候窮則天根露習氣盡而眞情見意者時雍日新之機迨其今乎小學一書卽學校始敎之次第節目也以予寡昧尙賴先大王導迪之恩記在童習之年粗收日講之力世之子弟雖不及遍通六經或庶幾勉勉持循於做人樣子而邇來學日益渝敎日益弛此書隨而束閣予爲是瞿爰命內閣之臣就訓義而考證之且三綱二倫行實等篇爲輔治勵世之具與小學書不可偏廢釐爲一編命之曰五倫行實予又思之一日禮行風動四方惟鄕飮酒近之是禮也休老而勞農導歡而序齒明貴賤而辨隆卑正身安國之要率是以興也奧我世宗盛除創行養老宴三綱行實之頒下亦在其時民到于今擧切親賢樂利之思而不能諼予小子其敢不修述焉然鄕約之於化民成俗亦易爲力朱夫子蓋嘗月朝讀約三代之制如復可見予故曰因今之民變古之俗被之以仁義示之以本實鄕約之效不差於鄕飮酒此規亦不可不講而明之機務之暇彙成鄕飮儀式鄕約條例欲其委曲周摯文質俱備偕我同胞之民油然起感肅然知序苟使是擧不歸於徒法徒言則何頑之敢梗何愚之不明乎咨爾有衆毋侮古訓毋迂予言俛焉孶孶惟玆飮玆約是講是遵其君子若生三古而秉周禮其小人若捧乘矢而遊矍圃一切知菽粟可去而親親長長之不可斯須去以爲人乎何暇他求卽此而民志壹世敎靖予與爾有衆共享無疆之祚以對越天地之耿光以丕承祖宗之謨烈尙克時忱其永有賴觀乎朝野彬彬改觀則受豐福而享勳力其在斯乎其在斯乎故曰老老而民興孝又曰老吾老以及人之老値三元之嘉會祝萬壽於慈宮仰瞻韶顏喜騰難老推而廣之休寧群老群老之休且寧顧不係於豐年之多黍多稌乎故勞農爲休老之本四日得辛則熟十日得辛則稔熟旣驗於昨歲稔可占於今年天以錫我康功我亦勤玆田功徯志之應庶可質諸歲歲年年如昨如今以至萬斯年無斁農夫之慶人子之慶也人子之慶朝廷之慶也仍敎曰此綸音下諭于方伯居留之臣俾各遵行仍令國子長示于諸生京兆尹頒之坊曲待印書諸本獻御亦爲宣賜京外
정조 21년 · 강
命領議政洪樂性賜以几杖宣賜日臨殿親授於其歸家照例錫宴
정조 21년 · 목
敎曰領相今年恰滿八耋童顏黃髮旣健且寧卽邦家之瑞而朝廷之福也稽我國乘年過八耋而位躋首揆者十有二人得蒙几杖之錫者四人然而四相之八耋受几杖者亦若今領相之在時任享此齡歟尊年盛典尙亦施之於國中之庶老況元輔而兼元老乎況以慈宮之懿親承慈宮之洪福而致位至此享年至此乎宜將優異之特禮庸賁稀有之美事又況月正元月而康而色敷茀祿於八方迓新慶於貳邸乎議政府領議政洪樂性令所司造几杖宣賜日臨殿親授於其還第也照例錫宴禮曹知悉仍遣承宣傳諭
정조 21년 · 목
禮曹啓言來二月十六日先農祭親行及親耕等節何以爲之敎以休老勞農之意敷示十行大有之大書齎心顒祝先農祭命官攝儀
정조 21년 · 강
命耆老大臣及卿宰家歲饌衣資食物輸送有差
정조 21년 · 목
敎曰領議政家衣資食物依昨年例令該曹輸送遣史官存問原任內閣提學左議政家衣資食物輸送遣閣屬官存問右議政大夫人今年恰滿九十歲歲饌用特例使之輸送矣應式外衣資紬綿食物米肉得致遣閣屬官此意傳諭於原任提學右議政以來而原任提學金奉朝賀今年入耆社豈不奇哉衣資與米肉拔例輸送遣閣臣傳諭仍爲存問以來閣臣則待敎進去領敦寧依七耋大臣例輸送歲饌矣遣史官存問綾恩君家加送歲饌部郞存問草記資躋輔國年過八十而重卺之禮行於庚戌回婚後偕老又近十年可謂吉祥善事之不可泯者重臣李敏輔子中一人特畀便近之郡俾專養老判府事李命植知中樞鄭昌順前判書洪檍前判書洪良浩或過回卺而年未八十又或未及回卺而年踰七十而其爲稀貴則均四重臣家加給米肉於內外工曹參判金翊休等偕老五人加給米斗與今年新入而偕老之重臣尹師國依昨年例擧行上護軍金持默訓鍊大將李柱國依昨年例加給歲饌而禁衛大將李敬懋曾經元戎亦依訓將例加給事分付該曹又敎曰鶴林君夫妻偕老依昨年例加送歲饌仍令府郞存問又敎曰前兵使李仁康歲饌加給又敎曰故領相李宗城夫人沈氏家依昨年例元歲饌外加送遣曹郞存問故大臣李判府事夫人家加送及存問亦依昨年例擧行故參判李鎭翼妻金氏故大司諫李普觀妻崔氏故參判尹東昇妻朴氏家竝以紬一匹加送令各該部官存問後草記事分付又敎曰故判書趙曮夫人洪氏在於其子開留衙中食物衣資依書下數本府所在公穀會減事下諭于開留
정조 21년 · 목
敎曰泮堂招致諸生宣綸之意朝有下敎矣人日製再明日爲之通方外試取令成均館知悉
정조 21년 · 목
因禮曹啓稟有是命
정조 21년 · 강
召見藥院提調金文淳及諸承旨于誠正閣
정조 21년 · 목
藥院請診諸承旨持公事入侍也
정조 21년 · 강
命以明日展拜景慕宮
정조 21년 · 목
敎曰明日當由逌瞻門展拜以此分付
정조 21년 · 강
推開城留守趙鎭寬仍命齊陵典祀官以本府經歷塡差事著爲式
정조 21년 · 목
因該留守齊陵正朝祭官職姓名開錄狀啓敎以典祀官當以本府經歷塡差而近輒苟充其經歷置之何處守臣推考此後除非經歷毋敢以他官代差雖或不得已代差措語狀請依長寧殿典祀官例爲之事分付
정조 21년 · 강
重推慶尙監司李泰永還送綸音祗受狀啓
정조 21년 · 목
政院啓言元朝頒下養老務農綸音自內閣下諭知委諸道諸道祗受狀啓皆呈于摛文院而卽伏見慶尙監司李泰永狀啓則獨以承政院開折爲辭呈于本院藩臣狀聞事體不輕閣院分呈格例自異況於莫重綸音祗受有此違式萬萬未安原狀啓還下送使之改修正呈于摛文院當該道臣請從重推考允之
정조 21년 · 목
因政院未肅拜呈告兩司牌招啓辭敎以在外外未肅拜呈告有情勢人許遞
정조 21년 · 강
水原留守趙心泰以應資老人及癃老窮獨人啓
정조 21년 · 목
該留守狀啓以爲歲首應資老人遺漏事傳敎截嚴承命震懍靡所容措今又逐戶査櫛搜得四人竝前啓三人合爲七人而旣伏奉未滿十數之前勿爲登聞之命矣見今通一境九十歲以上總計之爲十二人而其中準年當資者不過爲七人以此數遽然修啓實非義分之所敢出而窮搜極覓更無他見漏者曠日遲延又添稽緩之罪不得已冒萬死後錄以聞尊年優老何等惠澤而緣臣溺職致使恩典閼而不行莫非臣昏謬顚錯之致惶恐待罪至於窮獨人謹依前啓一體開錄于後緣由馳啓敎以勿待罪事回諭○應資老人庶民資憲崔位徵嘉義金道熙等二人僉知文鳳至嘉善金福男等二人通政崔雲起○癃老人學生朴興權妻鄭氏等二人各米四斗醬一斗五升藿十五立嘉善張大春等三十一人各米三斗醬一斗藿十五立
정조 21년 · 강
重推刑曹判書李在學參判李亨元參議徐美修
정조 21년 · 목
政院以坐不坐單子連五日不坐請推也
정조 21년 · 강
遞知義禁李秉鼎
정조 21년 · 목
具翼善冠袞龍袍乘輿出永淸門弘化門入逌瞻門至宮大門降輿詣版位行展拜禮陞詣宮內奉審訖還入齋室召見本宮提調鄭民始少頃乘輿出逌瞻門入弘化門永淸門還內
정조 21년 · 강
領議政洪樂性陳箚賜批
정조 21년 · 목
箚略曰伏以是月是日聖慕彌篤祗謁閟宮克伸孝思臣民感頌曷有其極伏念玉候新瘳觸寒勞動不瑕有損伏不勝區區瞻慮第臣職忝保護兼叨本宮之任固當趨簉陪班仰承起居粗伸臣子情禮而素患風眩寒感添加旣闕宮庭之陪參又曠藥院之常職伏枕惶蹙如添一病伏乞亟降威罰勘治臣闕禮之罪批以卿其勿辭調理仍命遣史官傳諭
정조 21년 · 강
遞承旨黃昇源魚用謙尹致性以李鼎揆洪仁浩金祖淳代之竝前望也
정조 21년 · 목
昇源用謙不爲仕進也致性解由未出也
정조 21년 · 강
推吏曹參判洪明浩
정조 21년 · 강
命二十五日次對進定於明日
정조 21년 · 강
命故府尹朴相喆妻金氏家衣資宴需輸送
정조 21년 · 목
敎曰故府尹朴相喆妻貞夫人金氏回甲在明日衣資及宴需輸送遣朗官存問
정조 21년 · 강
江華留守金履翼以癃老窮獨加抄馳啓
정조 21년 · 목
該留守狀啓以爲臣伏見封還癃老窮獨衣資食物題給狀啓原本則惶懍震越無地措躬前後累次搜訪之時乃敢自以爲精抄不能竭誠體認惟意存拔其罪尤屬罔赦前所抄聞三人加抄十四人竝十七人招致營庭謹將所下傳敎辭意一一曉諭以米木綿醬藿親執分給其中衰病難致者發遣親裨齎傳其家各人姓名年歲及所給物種開錄于後更爲修啓而臣則席稿待罪緣由馳啓○田昌九等十七人內年九十以上二人各米六斗白木一疋去核三斤甘醬一斗甘藿十立八十以上一人各米五斗白木一疋去核三斤甘醬一斗甘藿十立七十六十以上十四人各米五斗白木一疋去核三斤甘醬一斗甘藿十立敎以勿待罪事回諭
정조 21년 · 강
命壯勇營軍器弓槊木令嶺東貿送以公穀會減著爲式仍命如或貽弊該道臣論理報營
정조 21년 · 목
壯勇營軍色提調鄭民始啓言軍器弓子春秋當爲造備而弓槊木本非自京貿得之物每患苟艱不可無變通之道此是嶺東所產覓得亦不難云每年限七百株可以合用者貿取上送而貿價與輸運價竝以公穀會減之意請分付該道道臣仍爲定式從之敎以如有一分爲弊之端仍令道臣具由論理報營後稟處
정조 21년 · 강
命金吾時囚李義敎徐謙淳等姑放
정조 21년 · 강
罷昆陽郡守鄭文在
정조 21년 · 목
慶尙監司李泰永以鄭文在謂有情勢廢却公務不得已罷黜啓
정조 21년 · 강
安昌君燝陳疏賜批命施以不敍之典仍飭政院此後名以典禮越分投疏切勿呼望
정조 21년 · 목
疏略曰臣謹稽先朝故事則往在庚申春上仁元聖后徽號其秋又加上徽號蓋以是年卽聖后之母臨爲三十有九年也至於今年王大妃殿下臨御之年紀又爲同符於仁元聖后臨御之年紀矣以殿下揄揚之意繼述之孝復行英考已行之禮不但飾喜於今抑亦有光於前矣批以先朝庚申年上號於東朝別有爲所重也若以母臨年紀之彌久而欲擧徽揚之典則當行於三十年辛亥四十年辛酉五十年辛未而前乎庚申之辛亥而未嘗擧後乎庚申之辛酉辛未而亦未嘗行行於三十九年庚申在於所重不在於庚申也此所以今戊申不敢講是儀至再昨年乙卯慈齡五旬始加美稱凡今海東臣庶孰不知予之意且況是何等莫重大儀文則卿以無稽之說不守本色挺身封章不審大矣昔在先朝有一宗臣爲似此疏擧嚴賜處分卽所仰覩卿則施以不敍之典以爲妄言邦禮者之戒仍敎曰凡今袞躬時政無論其言之當否務從開廣至於事關揄揚之典禮予之誠悃豈後於臣庶乎此後名以典禮敢有越分投疏者政院切勿呼望
정조 21년 · 강
召見大臣備堂于誠正閣
정조 21년 · 목
予謂右議政尹蓍東曰俄者安昌君疏批卿果見之否蓍東曰詣閤時霎見矣予曰疏中所請果是何等莫重之邦禮而一宗臣之無難猥陳萬萬屑越昔在先朝因妄論典禮之疏儒處分截嚴卿等亦必記有矣況再昨年旣擧揚徽之縟儀今於數年之內何敢更爲輕議乎雖是事屬慶禮不得不處分矣蓍東曰宗班與外朝有異雖是當言之事朝臣未請之前宗班之陳疏甚不可矣予曰左傳之經傳各段有妨考閱故以大書特書之義欲依綱目法附傳於經下令內閣校正編成而宰臣李書九使之專管矣昔在宣廟朝已有分綱立目之命雖未見印本今此編書不期而爲仰述之擧豈非奇事乎蓍東曰重編義例之前後同符允爲繼述之盛事矣予曰元朝綸音卽予矯俗端本之若心也自乙卯誕辰日傳敎已發其端而伊後因循迄至今歲且今世道俗習日就渝薄欲以此爲一分矯正之道故除夜呼燭潦草而卽此亦足領略予意矣蓍東曰綸音之下孰不欽仰贊歎而擧而措之則功化所及易以感人矣予曰小學書五倫行實之次第編成庶有觀感之效而至於鄕飮酒鄕約卽儀節之易知者故欲先試之矣蓍東曰然矣鄕飮酒禮雖卽今講行可也而鄕約則先從鄕邑試之好矣予曰今人之見此敎者安知不謂古談也迂闊也而今日之弊正在於不古談不迂闊擧世之人眞能爲古談迂闊則國其庶幾矣但鄕約一事何以則簡而易行俾無弊端乎蓍東曰以鄕約謂有弊則何事無弊乎予曰相救相助卽鄕約中諸條而我國班賤等分之際其果能如約救助乎蓍東曰朝家頒令之後若其擧行節目之能否在於方伯守令矣予曰海州鄕約始自先正而伊後以副憲之弊反爲鄕戰云此豈法之不善正由久則生弊耳蓍東曰大體恰好則安可預慮其弊而不試耶予曰聞卿獨以鄕約之必可行爲言云果有所料量者乎蓍東曰臣於待罪寧邊時曾有所經歷矣予曰韓光近爲靈光時略倣鄕約而行之矣所謂鄕約執綱者其所作弊便同一邑二倅故金方行爲其交代而罷之云備堂中曾經完伯人果聞知否行護軍李書九曰金方行果與韓光近交承而此事則臣未之得聞矣予曰故相韓翼謩爲完伯時欲行鄕約使訟民誦習約條則有一民見一老者之負戴稱以頒白者不負戴自願替擔仍爲逃去傳爲笑談云人人未必如此而鄕約之難行有如此矣大抵今番綸音期有實效不必拘束督迫務從簡約頃對禮判使傳此意於右相矣果已編成草本郞禮曹判書閔鍾顯曰約條之務從簡約果如聖敎故往議大臣以簡爲主欲以兩先正鄕約載之於新編册子之首下附應行約條而此亦當爲六七十張姑未修正矣予曰更加爛商好矣蓍東曰李明淵疏豈有如許駭惡事乎去冬處分二罪而活萬命實出於至仁之聖德深遠之聖慮何當一毫近似於威怒之過激而渠敢以膈氣二字萌心筆書此不嚴處世道之憂不知至於何境矣予曰今當新元迓續休命之時去冬以前事予不欲更爲提及而近以李明淵事更煩酬應誠一怪事矣諸備堂進前左參贊鄭民始曰明淵之營救鄭好仁成德雨猶屬餘事其疏全篇自始至末專以前後處分敢歸之於膈氣者用意至凶悖下語至閃忽臣則以爲此一段不可不急先痛下矣予曰李明淵予素知其爲人不過一荒雜痴詭之類行事語言無非不循繩墨乘常異衆之事目抄啓文臣時付之生疏特不深責渠則認作能事愈往愈甚昨年疏中前阻金湯旁無玉筍云者豈不可駿乎至於今番疏亦出於異乎人之意也而究其歸則全昧格例之致也大抵恩賞威罰卽有國之大柄而近年以來喣濡太過恩賞邊常多威罰事太少故今人只知犯一字然後方有親訊之擧而古則雖非極層干犯親問罪囚則王府例皆具格擧行如金萬重尹鳳朝趙觀彬李匡德宋翼輝等諸人皆經似此處分而其時人未嘗以此爲言者格例然也去冬處分時不亶爲大義所關也亦不亶爲生道殺人也蓋欲今之人知有此箇格例而聞其日滿城波盪有若創覩明淵所謂處分之太遽者亦由於是矣上護軍沈煥之曰臣誤認明淵以有步驟豈意作此凶悖之擧乎去冬處分何等大義理而其疏首尾敢以上候爲說者尤是凶言矣予曰不許承候云云亦是昧例中一端承候請對本非故事無稟達之事而請登對豈非屑越之甚肅廟靜攝中多御內殿諸臣之晉接絕罕故相金昌集以一經臥內入侍爲至榮其詩集中有如宮詞體者至錄筵席所鋪色樣及中官客來之語卿等亦見之否蓍東曰臣亦曾見其詩矣予曰先朝七旬以前或有靜攝之時只藥院都提擧以診候入侍雖至移直幷直時原任大臣不過朝夕起居初不敢以承候請對大臣之承候請對卽丙戌以後事此不過三十年間謬規而今人看作應行之故常今日登筵諸臣中右相似知此格例矣蓍東曰其時藥院外不得登筵故都提調雖是原任或有稟覆廟務之事矣予曰卿果記有矣予則常處外殿初無臥內之可言而未嘗以褻服對臣隣故氣或不平則雖近密之臣不爲頻見今番十餘日調攝自致罕接明淵之以不許承候爲說者眞堪一笑以此言之其疏都屬之不識格例無所不可且明淵何足責街路之上騎牛而行紅衣綠綬出入筵席擧措之駭怪類如是年未四十而自稱蒲柳先衰故日前批旨敎以年少之人者此也鍾顯曰明淵此疏豈可但以昧例論乎觀其語意全出於不滿處分矣予曰其疏中賢人之後云云可謂無識之甚者而上段數句未嘗不嚴討鄭好仁成德雨特言處分之太遽勘律之過重而已以此而直歸之扶護則加於此之罪囚亦豈無輕重緩峻之論乎苟或一分礙逼於大義理則予何惜一明淵書云堲䜛說殄行震驚朕師唐虞命官亦以堲䜛爲重則予豈忍於斯義始嚴而終他乎吏曹判書李秉鼎曰全篇語脈至凶且悖況其若言若事兩是字等句語尤豈人臣所敢發口者乎予曰諸宰何敢迭奏乎予有一言卿等聽之予於年前齋居綸音仰體昔年包荒之盛德其時章奏一切付之勿問蓋以闡徽之義重漏網之失輕而陸贄所謂言者之誣妄明我之能恕卽昔年之敎則此予所以少寓不洎之至痛者也以是之故凡屬寡躬則雖直斥乘輿語涉無倫十倍於明淵者皆欲優容而假借之今若勿問於昔年諸疏反罪於今日明淵則是親己之間有前後之殊也予豈忍爲是予則以今日此敎爲國祚億萬年祈永之本予言及此卿等何敢更有云云乎煥之曰前冬事後雖䐁魚之頑庶或知感而忽於經幄之地有此等變怪今若不嚴處則不知又出幾箇明淵聖敎雖如此此實大義理闕頭臣不忍默息而退矣予曰予有所執卿則任爲之日前箚批中四亭八當之敎已示予意蓋上下四方均齊方平然後可謂義理義理者如方昇之日圓滿光明人皆仰見微雲點綴便是滓穢置安處安置危處危猶非恰好底道安處亦安危處亦安方是眞箇義理今若處分明淵而有一人曰言袞闕者獲罪云爾則是豈上下四方均齊方平之眞正大義理乎聖人之志氣不衰血氣有時而衰予何敢望聖人而以予閱歷膈火爲崇辭氣注措之間往往有觸發過中處明淵今日之疏又安知不爲他山之石乎予不更言卿等卽爲就座蓍東曰渡海譯官之回聞馬島消息則信使之請似在數年內云而單蔘所入殆近二百斤若不預爲措備則易致狼狽矣丁未年臣之待罪籌司有司堂上也聞信使先聲略有經紀者矣伊後未知如何區處以今事力二百斤蔘恐難辦出此甚可憫矣予曰其時所措備者用於何處云乎戶曹判書李時秀曰所備之蔘連年充給禮單而至於蔘價區劃之數亦比前減縮矣予曰旣有丁未經紀者則以此充用甚好詳考其數爻去處從後更奏時秀曰丁未年亦爲分定貿蔘於西北兩道而產蔘比前漸貴是爲可憫矣蓍東曰信使雖有先聲亦當過數年後出來云其間豈無某條措備之道乎蓍東曰臣於向日以採金勿禁事有所筵奏矣商賈之潛越禁物未能盡禁則土產之採取無所不可近以武庫甲冑修改事有所經紀財力而畿邑峽中多有採金之處云故欲自武庫先爲試可畢竟有實效則當自地部主管而見今採取之除或不無濫雜貽弊之慮關飭畿營使之照檢好矣
정조 21년 · 강
以兼大司成尹得孚吏曹參議李城輔爲元子左右諭善
정조 21년 · 목
予謂右議政尹蓍東曰春晷漸舒開講當爲卜吉而師傅姑未上來未知何當造朝云耶蓍東曰開講之期朝野之所共顒望師傅亦必出膺而姑未聞的奇矣予曰欲從近更爲敦諭而往復之間自當拖至來月矣蓍東曰師傅得人開講有期而謹稽國朝故事封册之前亦有僚屬備員之事蓋左右輔翼逾多逾好今當睿學日將之時師傅一人臣意則以爲太簡更就山林及朝紳中有學識地望者加選僚屬數員官名則或稱諭德或稱諭善品秩則限三品以上稟旨擧行而其人則惟在聖簡矣予曰官名則以諭善爲定好矣予近觀列朝故事如兩宋先正時故相金壽恒故重臣金佐明同膺保導之任山林宿德在朝名臣參用夾輔卽祖宗朝盛除美事此亦繼述之一端而得人然後方稱其職誰果可合耶蓍東曰山林中有李城輔矣予曰曾見其人眞實可貴儘合是選朝臣中更有可合者耶蓍東曰兼大司成尹得孚前亦仰奏矣予曰聞其行義純篤好矣以此兩人出擧條今日政啓下可也蓍東啓言元子開講日子之溳吉當在不遠師傅宋煥箕必當趁期造朝而第念講席之遂日進詣其勢似難列聖朝輔養官啓下時每以在朝夙夜之臣參錯爲之者蓋有意義焉今亦仰述故事別設左右諭善之職以吏曹參議李城輔兼大司成尹得孚差下使之迭入講席克盡保導之方俾免間斷之工實合事宜故敢此仰達敎以卿言甚好依爲之予曰此外亦有予之春邸舊僚使之出入胄筵豈不稀貴而今番則先用今筵所奏之人好矣師傅陞擢時與加資有異則當卽擬入正卿望而以正卿陞擢事承傳直付資憲有違格例此前吏判之未及照檢也其後尙不擬正卿實職亦銓曹之不察矣蓍東曰果如聖敎矣且山林方帶都憲以見職膺召想以爲難六卿中方有呈告之人矣予曰陞擢時則入末擬而今則當首擬矣
정조 21년 · 강
遞工曹判書申光履以宋煥箕代之
정조 21년 · 목
右議政尹蓍東啓言行大司憲宋煥箕前冬正卿陞擢而尙未拜當品之職工曹判書申光履呈告已久今姑許遞請令該曹今日政差出從之
정조 21년 · 강
命馬祖祭依禮設行箭郊所放雌馬濟州一百五十匹江華四十匹鐵山六十匹晉州五十匹來納而濟州則限二年貢馬中分數除減又命北關道帥臣雄馬四十匹貿納
정조 21년 · 목
司僕提調尹蓍東啓言馬祖祭壇在東郊五禮儀以仲春中氣後剛日祀之祀典中不可廢者而古行今否未知何故前伏承臨時稟定之下敎自今年依禮設行之意請分付各該司從之又啓言箭郊放牧自秋徂冬屢經嚴寒而馬畜有肥大蕃殖之勢見放數十匹卽姑且試可之事也旣知其必可成就則多放善馬之種以爲孶養之道爲好濟州雌馬一百五十匹江華雌馬四十匹鐵山雌馬六十匹晉州雌馬五十匹使之來納而濟州則限二年貢馬中分數除減雄馬則今番北關開市時公私貿得者其數夥然限四十匹以體大健實者給準價買取趁卽來納而價本以某樣耗穀或木布會減後狀聞之意請發關分付于咸鏡監司南北兵使處從之又啓言郊場若多放善馬則定牧子看養之節及各道分養馬上來後區處之道皆當次第稟定此則從後爛商請節目啓下後擧行從之
정조 21년 · 강
命武經七書校正時訓詁大旨採用何守法輯註朱墉丁洪章註解以小註編入仍定七書次序以序文及凡例弁其首經之首卷
정조 21년 · 목
右議政尹蓍東啓言武經校正今已始役矣七書直解劉寅凡例已自不一而訓詁大旨不成註家體段所引古人征伐之事支離牽合多不足取實合釐改而音註武經七書萬曆中何守法所撰輯者也訓詁齊整大旨詳明武經七書彙解康熙中朱墉所撰輯者也亦有翻刻鄕本乃是武經生專門之書也博引歷代談兵家而劉寅之說亦在其中又有丁洪章康熙戊辰所撰武經全解矣今此新校正武經訓詁大旨採用何守法註歷代兵家諸說則採用朱墉丁洪章註而撮其最緊切者以小註編入略倣經書大全之例我東亦或有註釋武經者其若有發前人之所未發者編入於諸家之末似宜文獻通考宋元豐中始以武經七書頒行武學而其次序則六鞱孫子吳子司馬法三略尉繚子李衛公問對也何守法音註及朱墉彙解丁洪章全解皆以孫子吳子司馬法李衛公尉繚子三略六鞱爲次序而何守法以爲洪武中所定次序不敢改易云云武備志兵訣評孫子吳子司馬法三略六鞱尉繚子李衛公問對也劉寅所撰直解則各爲書別無次序今此新校正武經宜有一定之次序首經卷首綴以序文與凡例總目亦不可已者敢此仰達從之
정조 21년 · 강
上護軍金文淳備堂還差
정조 21년 · 목
右議政尹蓍東啓言上護軍金文淳請備堂還差從之
정조 21년 · 강
重推黃海監司閔台爀
정조 21년 · 목
右議政尹蓍東啓言頃因本司草記批旨海伯緘答遲滯委折關問該道矣卽見黃海監司閔台爀所報則以爲緘問之關本月十二日酉時下來同日戌時緘答騎撥修上于司憲府而今此關文亦於發關第四日午後來到故修報又未免稽滯不勝悚懍爲辭矣撥路如是稽滯而報辭無申飭等語故此後則以另飭擧行之意才已題送而緘答今旣上來自該府當爲論勘然該道擧行之遲滯不可仍置請該監司閔台爀爲先從重推考從之
정조 21년 · 강
命漢城判尹李敬懋本職及兼帶捕將許遞刑曹參判李亨元亦爲許遞使之專意校正武經之役
정조 21년 · 목
右議政尹蓍東啓言漢城判尹李敬懋刑曹參判李亨元方帶武經七書校正堂上職務多有相妨李敬懋本職及兼帶捕將今姑許遞李亨元本職亦爲許遞使之專意校正從之
정조 21년 · 강
命訓鍊大將李柱國許遞輸送藥物俾便調理其代以禁衛大將李敬懋爲之禁將則總戎使徐有大爲之總使則前望入之差代間禁將兼察
정조 21년 · 목
右議政尹蓍東啓言日前伏承園幸當前之下敎訓鍊大將李柱國以元戎當爲隨駕而身病久未差勢難擧行請今姑許遞從之敎以令該司相當藥物輸送俾便調理其代以禁衛大將李敬懋爲之又其代以總戎使徐有大爲之總戎使前望單子入之差代問禁將兼察牌招聽傳敎
정조 21년 · 강
命北關關西春操及海西水操依例設行三南關東習操及海西陸操姑停總戎廳廣州府巡點及松營習操亦爲停止仍飭邑鎭官門聚點一依正操例擧行其勤慢令各該道帥臣狀聞仍令備局抽栍考察
정조 21년 · 목
右議政尹蓍東啓言此總戎使徐有大廣州留守徐有隣開城留守趙鎭寬江原監司徐有防北兵使鄭觀采南兵使李壽鵬平安兵使任嵂黃海兵使李儒敬統制使尹得逵忠淸兵使金明遇全羅兵使申鴻周慶尙左兵使李殷福右兵使洪仁默春操取稟狀啓也今春水陸操合操城操巡操巡歷巡點及未行操處宮鎭門聚點何以爲之竝請令廟堂稟旨分付勸別武都試依例設行爲辭矣昨秋年事旣皆均豐如此之年詰戎重事有不可一向停廢諸道今春諸操巡點聚點都試竝令依例設行而統營海西兵營則昨秋已爲行操今姑停止統營外三南水操竝於各其前洋設行至於總戎廳及廣州府昨秋有今春習操停止之命而習操旣已停止前巡點之有弊與習操無異一體停止畿內今春習操與巡點竝令停免則松營習操有難㯮行此亦停止聚點則另飭擧行俾有實效諸道行操處巡點亦不必疊行此則安徐之意請竝爲分付役之敎以詰戎之政何事不緊重而習操尤爲自別許久曠廢極不成說卿之所奏果是然三南則東作差早亦與西此邊門有間今年春操此關關西及海西水操依例設行其餘三南關東習操及海西陸操姑停嚴飭邑鎭各其官鎭門一依正操例明習坐作之節以其擧行勤慢令各該道帥臣狀聞卿亦留意於抽柱考察之道俾有實效
정조 21년 · 강
推統制使尹得逵慶尙左兵使李殷福左水使李得駿全羅兵使申鴻周左水使李運昌右水使金處漢忠淸兵使金明遇水使安橚黃海兵使李儒敬水使徐英輔
정조 21년 · 목
右議政尹蓍東啓言諸路月課鳥銃火藥鐵丸之移送華城府者已滿三年之限各該兵水諸閫自今年竝令依例受去則當卽開坐數爻狀聞加錄而慶尙右兵使洪仁默外皆無狀聞之事謹依判付辭意已爲發關申飭而其擧行慢忽不可無警責請各該帥臣竝推考從之
정조 21년 · 강
推慶尙監司李泰永仍命後漕倉發船以三月初三日爲定領運差員之以安骨萬戶換定便否更觀今年漕運令道臣論理狀聞
정조 21년 · 목
右議政尹蓍東啓言卽見慶尙監司李泰永報備局辭緣則以爲本倉之距海口爲二百餘里例於三月十三日發船而淺灘狹港運船最艱費了多日於出海之前上納等節每後於左右漕倉今若以三月初三日發船則事甚便宜薺捕萬戶卽本倉領運差員而路過本鎭前洋故泊船下陸累日滯留各鎭船卜惟意添載留連之際鎭屬輩誅求徵索無所不至甚至於差員所騎上船擇定時稱以貸用各船船主處責出錢貨全無還報此尤難支之痼瘼今年漕運爲始該倉領運差使員以安骨萬戶移差事爲辭矣後漕倉節目丁酉頒行之後二十餘年之間弊端層生發船差遲漕運每後於左右漕倉且以路過差員鎭底之故下屬誅求與私卜添載誠如道臣所報自今以後發船則依所報以三月初三日爲定差員則以薺浦萬戶差定者載於大典通編增補條則有非廟堂與監司所可任意移定者而該監司報辭以已爲移定爲言大是不審爲先推考薺浦之過路侵責之弊各別禁斷無令復踵前習之意請更爲嚴飭分付從之敎以安骨分明勝於薺浦則姑爲換定以試便否無所不可此意分付更觀今年漕運使之論理狀聞
정조 21년 · 강
命新造戰船輪載漕穀時器械備待格軍定送事令廟堂關問于慶尙監司統制使處待回報更稟
정조 21년 · 목
右議政尹蓍東啓言新造戰船之輪回載運漕穀事自戶曹已爲發關申飭于各道而器械之備待格軍之定送皆有一定式例然後可無臨時掣礙之慮爲先關問于慶尙監司統制使處待回報更爲稟處似爲完備矣從之
정조 21년 · 강
重推京畿監司李冕膺
정조 21년 · 목
承旨洪仁浩啓言坡州牧使金爔所佩密符畿伯權佩待其還官還授事命下矣今二十日該牧使還官後所當稟旨還授而道臣以自下傳授之意才已啓聞密符事體何等嚴重而事極疏忽請京畿監司李冕膺從重推考從之
정조 21년 · 강
命明川府使柳光濂改差
정조 21년 · 목
吏曹判書李秉鼎啓言因咸鏡監司趙尙鎭狀請明川府使柳光濂與高原郡守張鉉宅相換事臣曹覆啓內光濂年限已過於六年之窠且相換守令以初拜例計仕新有定式則不得許施事判付內有後日登對時稟處之命矣光濂旣衰昏不堪於明川則難保高原之能治請姑爲改差從之
정조 21년 · 강
有政吏曹判書李秉鼎兵曹判書李得臣進
정조 21년 · 목
以宋煥箕爲工曹判書申思運爲判尹權裕爲禮曹參判尹弼秉爲刑曹參判洪明浩爲同義禁鄭時養爲典牲判官新設也尹在明爲副總營鄭東觀爲執義金晚淳爲昆陽郡守柳成逵爲訓鍊副正韓根馨新通也尹得孚爲左諭善李城輔爲右諭善金載瓉爲大司憲趙恩錫爲明川府使
정조 21년 · 강
以金東善爲兎山縣監口傳也
정조 21년 · 강
推吏曹判書李秉鼎
정조 21년 · 강
命黃海監司閔台爀緘辭照律新除臺諫牌招擧行
정조 21년 · 목
政院啓言黃海監司閔台爀緘辭推考所當照律而行大司憲宋煥箕掌令洪彥燮持平金壽祖鄭宗魯在外執義掌令一員末差無以備員擧行何以爲之敎以今日政新除臺諫牌招擧行
정조 21년 · 강
以金思穆爲總戎使前望也
정조 21년 · 강
以李得濟爲左邊捕盜大將前望也
정조 21년 · 목
敎曰左邊捕盜大將前望單子入之
정조 21년 · 강
遞承旨洪義榮金祖淳尹光顏以李魯述李相璜韓用龜代之魯述相璜尋遞以洪大協崔獻重代之竝前望也
정조 21년 · 목
祖淳相璜違召魯述在外也
정조 21년 · 강
諭工曹判書宋煥箕卽起登途
정조 21년 · 목
敎曰春煦漸長卿上來然後吉日可卜左右諭善今亦啓下多少敦勉之語此姑略之而大臣亦當以筵敎傳于卿卿須卽起登途事遣史官傳諭于判書宋煥箕
정조 21년 · 강
諭右諭善李城輔斯速上來
정조 21년 · 강
召見諸承旨及奉朝賀金鍾秀兎山縣監金東善于誠正閣
정조 21년 · 목
承旨持公事入侍也○敎曰卿以歲後之尙未登筵兼因卿孫之除邑與之上來云當召見差晏入來事遣史官傳諭于金奉朝賀
정조 21년 · 강
遞承旨韓用龜以李翼晉代之前望也
정조 21년 · 강
命來三月初三日大報壇祭享遣大臣攝行
정조 21년 · 강
以柳尋春爲長水縣監口傳也
정조 21년 · 목
吏曹以長水縣監朴壽亨以其親病不得下去何以爲之啓敎以改差其代口傳差出
정조 21년 · 강
命淸州前牧使安廷鐸靑山前縣監李彥藎靑山縣監李之淳拿問
정조 21년 · 목
義禁府啓言卽見忠淸監司林濟遠狀啓則淸州百歲老人曺光萬靑山百二歲老人徐必回竝落漏不報當該淸州前牧使安廷鐸靑山前縣監金相丁李彥藎任靖周時縣監李之淳指名現告矣安廷鐸李彥藎今方待命竝拿囚時縣監李之淳時在任所云依例發遣府羅將拿來前縣監金相丁任靖周已爲身故勿論允之
정조 21년 · 강
勘放金吾時囚尹可基等仍命其中外任人待明朝還官
정조 21년 · 목
義禁府啓言時囚尹可基原情以爲年前待罪中部令適當式年勘籍之任貧殘無依之類不爲傳籍而朦不覺察昏謬之罪在所難免云金絧采原情以爲待罪東部令時勘籍不善無籍者至於九人之多莫非渠罪云李義敎原情以爲渠待罪南部令時當部中貧窮無依之類或寄接人家或去住無常者不能一一査出有此漏籍者之多數現發莫非渠罪云許种原情以爲待罪西部令時窮民之漏籍者至於十餘人之多昏迷不察無所逃罪云徐謙淳原情以爲待罪北部令時漏籍之數若是夥多莫非渠罪云請竝刑推得情敎以土着不分明今番見抄之漏戶未必皆是勘籍時的在京中與實戶之漏籍容有可恕厥數至近百名則渠輩不謹在所難免各計口數考律公罪照放草記其中外任人使之待明朝還官○該府以李義敎徐謙淳許种漏戶十戶以上各杖六十收贖金絧采尹可基漏戶五戶以上各笞四十收贖啓允之敎以如有功議減等
정조 21년 · 강
命承旨洪大協崔獻重分補金浦郡仁同府
정조 21년 · 목
政院以承旨洪大協崔獻重違召捧傳旨敎以雖有情勢焉敢若此分補金浦仁同使之當日辭朝時任守令遞付京職
정조 21년 · 강
召見諸承旨及回榜人梁濟洙金浦郡守洪大協仁同府使崔獻重禮曹判書閔鍾顯于誠正閣
정조 21년 · 목
諸承旨持公事入侍大協獻重辭陛也
정조 21년 · 강
命廟宮大享擇日與南壇及諸山川祭享無拘同日事著爲式
정조 21년 · 목
禮曹判書閔鍾顯啓言廟宮大享之日如南壇及諸山川祭享以同日幷行之或涉未安每爲別擇吉日而一旬之內旣選最吉之日則同日行事恐無可拘禮意事面亦甚便當自今以後惟擇吉日毋拘同日事請著爲定式從之
정조 21년 · 강
命馬祖祭自今年以仲春中氣後剛日擇吉祝文用五禮儀所載
정조 21년 · 목
禮曹判書閔鍾顯啓言前因司僕一提調所奏馬祖祭自今年遵舊典設行事命下矣以仲春中氣後諸剛日中擇吉設行而祝文則當用五禮儀所載矣從之
정조 21년 · 강
命回榜人梁濟洙五衛將作窠擬入
정조 21년 · 목
敎曰今見回榜老人梁濟洙年爲八十四歲而外貎無異壯者射的能中亦足馳馬如許筋力可謂初見且問履歷已經參下部將云令該曹五衛將作窠口傳擬入至於行巡之節亦可爲之焉有近九十衛將巡更之例此則三所衛將替其役事令兵判嚴飭
정조 21년 · 강
召見行護軍李書九行副護軍成大中于便殿
정조 21년 · 강
以校理鄭東觀爲康翎縣監
정조 21년 · 목
政院以執義鄭東觀違召捧傳旨敎以凡於官職違牌爲事再昨次對以後臺臣尤無難處之端飭敎之下焉敢更爲違牌康翎縣監除授使之當日辭朝時任縣監遞付京職
정조 21년 · 강
勘放金吾時囚安廷鐸李彥藎
정조 21년 · 목
因廷鐸彥藎囚單敎以今日捧供○該府啓言淸州前牧使安廷鐸原情以爲渠待罪本州時境內老人盡心搜訪抄報矣昏未遍察老人曺光萬有此見漏莫非渠不察之罪云靑山前縣監李彥藎原情以爲前任本縣時境內老人盡心搜訪而不能致察老人徐必回有此落漏莫非渠不職之罪云請李彥藎議處安廷鐸刑推得情敎以附過放送
정조 21년 · 강
章陵展謁更待下敎爲之園幸以今二十九日擇吉
정조 21년 · 목
敎曰陵幸爲所重而民弊在所當念近日日氣姑未解涷若待十餘日後治道則江民之爲弊有倍於治道之民此外又有爲所重合商量者初三日景慕宮春享受香初五日文廟釋菜受香初六日社稷春享受香初七日南壇受香右各日皆當在此致齋欲於旬後卜日還宮又値弘陵忌辰矣行期昨秋雖已告由事勢旣如此不可無方便之道章陵展謁更待下敎爲之之意令該曹知悉園幸日子何必別爲擇日今二十九日出宮翌日拜園翌日還宮亦以此意分付該曹○園幸時軍令正月二十九日出宮始興縣行宮晝停自闕門二十三里華城行宮宿所自始興縣行宮晝停所四十里三十日園所展謁親祭自華城行宮宿所二十里以上八十三里還詣華城行宮宿所二月初一日始興縣行宮晝停當日還宮
정조 21년 · 강
召見定例堂上鄭民始李時秀尹行恁禮曹判書閔鍾顯兵曹判書李得臣京畿監司李冕膺于便殿命親祭時享宮及承旨翰注各一人外以隨駕服色參班
정조 21년 · 목
禮曹判書閔鍾顯啓言今二十九日園幸出宮翌日拜園事命下矣親祭都目當爲磨鍊以入而行祭時獻官贊禮典祀宮進爵奠爵承旨翰注各一人園司外皆當依定式以隨駕服色參班矣從之
정조 21년 · 강
禮曹判書閔鍾顯以來二月陵幸不得循例取稟啓
정조 21년 · 목
鍾顯啓言章陵展謁旣有更待下敎之命來月陵幸取稟草記不得循例入啓矣從之
정조 21년 · 강
命隨駕馬步軍數及禁軍番數依定例磨鍊訓局隨駕以水原廣州本營鄕軍各二哨爲後廂
정조 21년 · 목
兵曹判書李得臣啓言今此園幸時禁衛營隨駕當次而該營鄕軍停番後廂連以壯勇營鄕軍三哨磨鍊矣今番則何以爲之乎敎以馬步軍數依定例禁軍番數亦依定例訓局隨駕後廂則壯勇營鄕軍中水原廣州各二哨爲之
정조 21년 · 강
命禁將率訓局馬步軍留陣
정조 21년 · 목
兵曹判書李得臣啓言出宮時闕外至鷺梁先後廂以留都軍兵磨鍊而再昨年則留陣大將率訓局步軍五哨馬軍二哨爲先後廂禁軍一百人挾輦軍一百名亦以留營軍磨鍊矣今番則何以爲之乎敎以禁將率訓局馬步軍留陣出還宮時江頭隨駕軍兵皆依再昨年例爲之
정조 21년 · 강
命壯勇內使率壯勇衛善騎隊及京步軍隨駕
정조 21년 · 목
兵曹判書李得臣啓言善騎別將率善騎隊一哨旗鼓前排先詣鷺梁越邊信地一哨自闕下侍衛京軍二哨亦爲先詣大將率領隨駕矣今亦依此磨鍊乎敎以壯勇內使率壯勇衛善騎隊京步軍隨駕哨數依昨年例爲之
정조 21년 · 강
命壯勇外使率親軍衛入防步軍及別軍官出還宮時爲先後廂
정조 21년 · 목
兵曹判書李得臣啓言壯勇外使率外營馬步軍自遲遲臺爲先廂回鑾時亦爲先廂到遲遲臺落後矣今亦依此磨鍊乎敎以外使率親軍衛二百人入防步軍五哨別軍官百人出還宮時依定例爲先後廂
정조 21년 · 강
命弘化門外總戎廳留駐置之中軍率訓局餘軍從便駐接
정조 21년 · 목
兵曹判書李得臣啓言弘化門外留陣連爲置之而總戎使只率標下軍朝房留駐或有前總戎使前訓將率訓局步軍一哨留駐之例矣今番則何以爲之乎敎以弘化門外總戎廳留駐置之依近例總戎中軍率訓局餘軍一哨從便駐接以爲考察之地
정조 21년 · 강
命出宮時前排令訓局待令
정조 21년 · 목
兵曹判書李得臣啓言出宮時闕外至鷺梁前排旗手七雙牢子五雙別差備一雙令禁衛營待令事曺有定式而昨年則令訓局待令矣今番則何以爲之乎敎以依昨年例爲之
정조 21년 · 강
命壯勇內外使及隨駕大將長安門外迎接置之
정조 21년 · 목
兵曹判書李得臣啓言再昨年園幸時壯勇內外使及隨駕大將各率旗鼓長安門外迎接昨年則只內外使迎接矣今番則何以爲之乎敎以今番則置之
정조 21년 · 강
命別隊馬兵只用於塘馬
정조 21년 · 목
兵曹判書李得臣啓言節目中別隊馬兵當以五十名磨鍊而連因下敎置之出用於塘馬矣今番則何以爲之乎敎以別隊馬兵隨駕置之用於塘馬
정조 21년 · 강
命園幸時斥堠各隨地方擧行傳語軍只部字內排立隨駕各營馬步軍及御前前排挾輦軍先詣鷺梁待候
정조 21년 · 목
兵曹判書李得臣啓言部字內只設斥堠華城果川始興廣州斥堠皆令壯勇外營總戎廳廣州府各隨地方擧行傳語軍只部字內排立隨駕各營馬步軍及御前前排挾輦軍等前期一日先詣鷺梁各其信地待候自華城詣園所時前後廂軍兵臨時稟旨擧行矣今亦依此擧行乎從之
정조 21년 · 강
命鷺梁津南邊植炬代以燃燈令壯勇內外營擧行
정조 21년 · 목
壯勇內使鄭民始啓言園幸時沿路懸燈今已措備自今番擧行何如而軍則姑未區處自鷺梁至始輿則以鷺梁牙兵始興果川本營鄕軍分排擧行華城懸燈軍則以安山龍仁本營鄕軍之居在華城近境者量宜出用何如敎以津渡南邊植炬則自今年依節自以燈代炬壯勇內外營主營擧行今番出宮時至始興燃燈自園所還詣行宮時至柳川待令還宮時則臨時更稟事分付
정조 21년 · 강
命拜峯別將口傳差出
정조 21년 · 목
壯勇內使鄭民始啓言今此園幸時拜峯別將亦有擧行之事而今適作闕卽爲備三望移送兵曹以爲口傳下批之地何如從之
정조 21년 · 강
顯隆園祭享所用盡燭命依宮享例用黃燭
정조 21년 · 목
定例堂上李時秀啓言園幸時大小凡事皆自華城擧行矣祭享所用盡燭陳設燭亦自本府待令殿座時待令芙蓉香自內局量其容入雙數只於設科時從便下送外整理所以爲進排之地添入定例何如從之敎以燭則此後依宮享例用黃燭本府措備
정조 21년 · 강
命園幸時本營及各司盤纏就內營所在錢用下以均廳所在外整理所錢充報
정조 21년 · 목
定例堂上李時秀啓言園幸時本營各司盤纏磨鍊實數後以外整理所錢取來自內營專當從事官親執分給草記事定式矣今番則外整理所錢有留在均廳者就此中先爲取用而臨時取來於外整理所每多窘束之弊自今以後先以內營所在錢推移用下從便追後充報似好矣從之
정조 21년 · 강
命領敦寧金履素右議政尹蓍東同爲留都
정조 21년 · 목
政院以園幸時何大臣留都啓稟敎以金領敦寧留都右相則同爲留都依筵敎以時往觀老親○敎曰筵敎入侍史官傳諭于領敦寧
정조 21년 · 강
縣隆園祭享時亞終獻官命以左議政蔡濟恭判府事李秉模塡差仍命濟恭先詣
정조 21년 · 목
敎曰亞終獻官當以卿與李判府事塡差東西班隨駕亦當如此而出宮前差先進詣亦依筵敎爲之事令備郞傳諭于左議政亦以留都大臣取稟批答一體傳諭于右議政
정조 21년 · 강
以趙宗鉉爲守宮大將李漢豊爲舟師大將
정조 21년 · 강
命總戎使金思穆許遞以金持默代之城內留陣御營留營以中軍代領
정조 21년 · 목
兵曹啓言今此園幸時留陣禁衛大將徐有大以先廂大將江頭隨駕留營御營大將李漢豊以舟師大將前期出去矣在前如此之時有他大將兼察或中軍代領之例今番則何以爲之乎敎以城內留陣兩處領軍不可無時任將臣赴燕總戎使許遞行上護軍金持默爲其代令政院牌招傳授密符敎諭書而禁將往還間總帥都領事一體聽傳敎御營廳留營令中軍代領
정조 21년 · 강
以李明運爲總戎中軍
정조 21년 · 강
命舟橋軍物以小軍物擧行
정조 21년 · 목
舟師營啓言園幸時舟橋軍物有大小之例矣今番則以何軍物擧行乎敎以以小軍物擧行
정조 21년 · 강
命廣州等三邑斥堠伏兵計日給糧
정조 21년 · 목
兵曹啓言園幸時華城境內斥堠伏兵令內營稟旨知委於外使使之徵發之意牒報于壯勇營而廣州果川始興境內斥堠伏兵總戎使廣州留守所屬束伍步軍除出整齊臨時請出標信兵符徵發之意總戎使京畿監司廣州留守處行移知委何如允之敎以斥堠伏兵計日給糧依前下飭敎擧行事申飭壯勇內外使總戎使廣州留守處
정조 21년 · 강
以李肇源魚用謙爲承旨前望也
정조 21년 · 강
以沈喚之爲分內局湜調
정조 21년 · 목
敎曰依近例內局實提調守宮隨駕官中分提調差出事分付(刀削)
정조 21년 · 강
命兵曹入直堂上沈基泰遞差郞廳趙得永拿處
정조 21년 · 목
兵曹啓言去夜罷漏傳呼之時馬軍營傳漏軍士不卽傳呼景秋門以北更鼓致有闕打之擧臣之常時不能檢飭之失不勝惶恐而巡更衛將部將請令該府拿問處之允之敎以傳漏闕呼以致慈殿差備報曉之過時事未前聞當該入直堂上遞差郞廳拿處
정조 21년 · 강
以李祖承爲兵曹參判遞參知尹得乎以李東稷代之竝口傳也
정조 21년 · 목
敎曰兵曹參知許遞與未差之代令該曹口傳差出
정조 21년 · 강
命宣傳官崔祥岳改差
정조 21년 · 목
因宣傳官望筒敎曰在外宣傳官姑爲改差待闕除職其代口傳差出
정조 21년 · 강
命隨駕軍兵優給饒氣之需
정조 21년 · 목
敎曰二十九日出宮差早始興晝停軍兵蓐飯午抵華城則夕飯尙遠今番則優給饒氣之需事預令隨駕營知悉
정조 21년 · 강
勘放金吾時囚趙得永沈鏗崔命柱
정조 21년 · 목
敎曰時囚罪人趙得永附過放送沈鏗汰去放送口傳差代崔命柱姑放令兵判嚴棍懲礪
정조 21년 · 강
兵曹以禁軍兼仕及參外守門將陞六朔數騎士移屬禁旅事節目啓
정조 21년 · 목
兵曹啓言禁軍兼仕及參外守門將陞六朔數禁御兩營有薦騎士移屬禁旅事就議大臣節目修啓以入矣○節目一宣傳官之兼屬內禁衛卽祖宗朝成憲內三廳被薦者必一經禁軍然後始爲擬望於初仕者又是孝廟朝受敎自今申復舊制宣傳官武兼部將守門將參軍參下合六十二人竝屬內禁衛原額以爲復舊制遵受敎之地一各廳參外官合六十二員內宣傳官十四員武兼十二員參軍三員部將三員合三十二員竝屬一內禁衛其餘部將十二員守門將十八員合三十員均分於五番而宣傳官之兼帶額外壯勇衛者勿論隨其兼帶多寡宣薦部將中移屬一內以準三十二員之數二內及一二羽一二兼五番則每番兼仕毋過六人俾無取才人積滯之弊一動駕及殿座時兼仕參下旣以本職進參則禁軍侍衛勿爲擧論一本曹春秋戎器點考及都點時各廳兼仕旣不受官軍裝又不納戰馬則點閱烙印時勿爲進參一祿試射賞中旬則係是勸奬之政各廳兼仕皆以軍服赴試以爲陞祿施賞之地一習陣時出番宣傳官無論參上參下全數進參自是定式而不過臺上觀陣而已至於參下旣屬禁旅則固當一體赴操各廳參下亦不可異同公故及應頉外幷令着軍服持馬匹各於本番如例赴陣俾知鍊習坐作之節或有未到晚到則竝草記論罪一兼仕參下中仕滿出六及其他有頉人自各該廳卽爲修報軍案懸頉而差代後亦卽修報以爲口傳塡代之地一宣薦之人不由禁旅則無得筮仕已有定式而部守兩薦初入仕亦當一例施行矣禁御兩營有薦騎士百人除取才各二十人權屬於五番與原禁軍一體供役隨其有窠次次口傳陞實部守兩廳初入仕各一窠每都政以原久勤循次擬望而各歧取才窠外一從身手武藝另擇擬差亦倣宣薦初仕例爲之遷轉及諸般作散之類許令納馬還屬而終制人則依例前仕通計一每都目部守薦取才規矩一依宣薦例施行一部守薦出身之有地處善弓馬者取才定額分排各番每都政收用之意曾已筵稟蒙允而今則有薦騎士皆屬禁旅不必更爲抄擇已取才口傳人與騎士之移屬者通瀜計仕一內三廳薦剡之法何等嚴謹而近來紀綱漸弛私或勝公不問人地夤緣濫廁故仕路亦隨而淆雜揆以官方誠極寒心自今申明舊制毋敢循私若或有如前冒濫之弊則當者拔去行首及薦主幷草記嚴勘以重薦法一近來禁旅保擧之法亦甚蕩然卑賤無賴之類多有冒入之弊此後則申飭各該番將及正領禁軍取才受單之時必以地處身手武藝俱備者抄擇許赴而若或依舊猥雜則當該正領保主各別嚴勘之意定式施行一近年以來宣薦之登科旣尠且取才入格者少一內禁軍或有原額未充之時從今以後人多窠窄則從自願屬之額外窠多人少則以元禁軍推移塡充一兼仕參下旣付禁軍祿則當初實職祿事當區處故合以計之司直一窠司果一窠司正二窠司猛二十窠司勇三十八窠之祿米合爲四十五石三斗太二十一石七斗內米四石四斗太二石十斗以新設司果祿四窠移送吏曹餘米四十石十四斗太十八石十二斗以此分作今番增設官及額外壯勇衛與別武士之祿俸一西班之職比諸大典次次增加乃列聖朝隨時制宜之前後一揆也見今仕滿相繼序陞無歧積滯之歎又復如前今此實職祿窠旣有餘剩宣傳官一員訓鍊院僉正一員判官二員主簿八員中樞府都事二員守門將六員五衛將三員增設以廣仕路一增設祿窠中宣傳官一員司猛訓鍊院僉正一員司直判官二員主簿八員中樞府都事二員司果守門將六員司猛五衛將三員司正文臣堂下訓鍊僉正判官主簿各一員幷司猛額外壯勇衛四員內一員司果三員司勇別武士十員內二員司果八員司正合以磨鍊則米之餘剩者五石一斗太之不足者七斗矣太之不足者以米之餘剩換作取用餘米四石九斗姑令儲置以爲從後區處之地一參上積滯未有甚於近日每都目武兼部將守門將除出各一窠一窠以落仕最久備擬一窠以宣薦取才備擬一窠以部守薦取才備擬而雖値虛司果多出之時此三窠則切勿撓改以爲疏導積鬱勸奬武藝之地一各廳兼仕旣不納馬喂養則馬太草價今無歸屬依筵中定奪以此應下之數留作甲冑修繕之資一禁旅甲冑弊弊不成樣者每緣財力之無由拮据也今以馬草價言之五十八員一年所下木爲六同四十八疋內別武士所受一同十疋除之餘木五同三十八疋馬太則一年所下三百三十九石十二斗六升有閏年爲三百六十七石十斗二升矣隨時作錢竝與馬草價而捧留於龍虎營別庫使該色書吏及軍器監官書員庫直眼同出納以爲待限滿需用於甲冑修改之時係是陰兩之備所關自別其所典守之卽宜有別般定例出納封標使一內將句管使之面看傳授一文臣堂下三窠依大典通編訓鍊院僉正判官主簿各一窠別爲增置以復舊規一大典通編有四品武臣受點守門之規矣第念訓鍊院本是閑局而今又增設多窠部將則原數少而直處多自今以後廟社殿宮四處入直令訓鍊院僉正以下輪回分直以爲遵古規均勞逸之道一一內正領三十朔陞六本自無義況兼仕之規旣復舊則一番百名之額幾乎減半三正九領計仕酬勞之法殆同皮之不存陞六一款自今永爲革罷一守門將十五朔出六之規爲念禁直之偏勞而今旣增設分直則比他廳別無若歇之殊速化誠無義近來虛司果積滯專由出六之多歧此後參下守門將報仕一依宣傳二十四朔例擧行或者以各營久勤諸道取才之目下抑鬱爲慮而此則有不然者守門將朔數退定後或不無間都目窠窄之時久勤各有已報之人取才亦有已試之類毋論都政散政隨窠隨擬近則五六朔遠不過一年當次次區處不可以此爲拘一上項實職祿米太區處之數禁軍馬太歸屬之由竝措辭知委於戶曹使之依定式擧行一今此諸般定式分付各該司使之謄付遵行之地
정조 21년 · 강
以沈象奎鄭晚錫呂駿永始興果川廣州華城御史差下召見于便殿
정조 21년 · 목
敎曰園幸沿路遵守定例及民邑弊瘼隨駕各司濫率與否當爲摘奸檢校待敎沈象奎兵曹正郞鄭晩錫呂駿永始興果川廣州華城御史差下牌招入侍
정조 21년 · 강
領議政洪樂性箚陳病狀乞遞藥院本營都提擧之任賜批
정조 21년 · 목
箚略曰當今春寒尙峭信宿移蹕臣㤁叨藥院重任固當▣蹶陪扈而忽自日前重添關格神息昏綴雖於路左迎送之節萬無自力之望莫重保護之班只以分提調一人隨駕豈不極爲苟簡乎至於本營都提擧之任所係不輕職宜陪從而緣臣賤疾亦未能備員尤增悚戲伏乞亟許遞免臣藥院壯營之任批以卿其勿辭安心調理仍命遣史官傳諭
정조 21년 · 강
領敦寧金履素陳箚引義乞遞留都之任賜批不許
정조 21년 · 목
箚略曰臣於昨日伏承留都之命臣之前春債誤之罪每自追思不勝其凜然心悸是任之復及於臣實非意想之所敢到反復思量鐵限在前伏乞亟收臣留都之命批以卿外無可爲是任者卿須安心勿辭仍命遣史官傳諭
정조 21년 · 강
命昆陽郡守鄭文在拿問捧招施以卽其地定配之律罷道臣李泰永前統制使李得濟職
정조 21년 · 목
備局啓言卽見統制使尹得逵狀啓則以爲昆陽郡松禁近甚蕩弛漸至童濯之境云故定送褊裨與營校摘奸則回告以爲及到本郡山下則大小䂨根處處狼藉方欲上山遍審之際本郡校隸十數輩忽地驟到出示官印牌子曰統校之稱云松田摘奸者官有捉來之令終日相持仍卽撤還事極驚怪更送虞候馳往昆陽郡各處封山一一摘奸則合生松新䂨根頭二千五百五十二株云該郡守鄭文在到任之後禁松一事全然抛棄奸民亂䂨至於此極揆以法禁萬萬驚駭發遣摘奸自是法例而多發校隸使不得上山看審托以摘奸之有弊張皇論報語多噴薄蔑法損體莫此爲甚爲先罷黜罪狀令攸司御處而犯䂨元株去處及手犯各人等今方究覈待其摘發竝與都次知座首該鄕色監直等照律重勘之意本道觀察使李泰永處校擧移文云矣諸道松禁本自至嚴戊申事目頒下之後營邑諸鎭更宜一倍警愓而今者昆陽郡生松䂨根至於二千五百餘株之多事未前有萬萬驚駭又況阻搪摘奸噴薄論報者其蔑法損體果如帥臣狀辭該郡守鄭文在前已罷黜令該府拿問嚴處本郡鄕色監直等罪狀該道觀察使必當照律重勘而昆陽如此則各營各鎭難保其必無所犯各別詷探禁斷俾有實效事請嚴飭分付敎以雖無戊申事目之申嚴松政何等至嚴則二千餘株之任其亂䂨竝與禁止之營校驅逐云者法綱所在不可以決棍罷黜等常律論該倅令該府嚴問捧口招施以卽其地定配之律飭禁未久蕩然若此況事在昨秋以後一任悖習尙無皁白者何異於使之爲之當該道臣及其時前帥臣一竝罷職
정조 21년 · 강
召見承旨洪仁浩于便殿命右邊捕盜大將柳孝源兼察左邊捕盜大將